醉後草書歌詩戲作
作者：陸游
朝代：宋

paragraphs: 朱樓矯首隘八荒，緑酒一舉累百觴。
洗我堆阜崢嶸之胸次，寫爲淋漓放縱之詞章。
墨翻初若鬼神怒，字瘦忽作蛟螭僵。
寶刀出匣揮雪刅，大舸破浪馳風檣。
紙窮擲筆霹靂響，婦女驚走兒童藏。
往時草檄喻西域，颯颯聲動中書堂。
一收朝迹忽十載，西掠三巴窮夜郎。
山川荒絕風俗異，賴有酒美猶能狂。
醉中自脱頭上幘，緑髮未許侵微霜。
人生得喪良細事，孰謂老大多悲傷。